LidanRubinov/Halacha-QA huggingface dataset:
שאלה: האם צבע של מאכל נחשב צורתו: למה הצבע של השוקולד זה נחשב ניכר צורתו, הרי זה לא צורתו זה רק הצבע שלו ובימינו אפשר להוסיף למאכלים צבעי מאכל? וכן ראיתי ממרח חרובים בטעם שוקולד שברכיבים אין בכלל קקאו.
תשובה: השוקלד נחשב כניכר צורתו כיון שהוא רק נטחן, אבל הוא קרוב לדבר הטבעי שלו. כמו שכיון שניכר על פירה תפו"א ממה באו, וכן רסק תפוחי עץ ניכר ממה באו, מברכים עליהם את ברכתם.
שאלה: בירור חשוב מאוד לגבי תשעת הימים: 1) בשבוע הבא זה תשעת הימים ובהם לא לובשים בגדים מכובסים, האם זה חובה או רק מנהג? 2) איך אפשר לא לעבור על האיסור של אי לבישת בגדים מכובסים ועם זאת לא להיות מסריח מהבגדים? כי ממש חם ואם אלבש אותו בגד אחרי יום הוא יכול להסריח מהזיעה אם אני בחוץ. 3)האם יש במנהג באיסור לא ללבוש בגדים מכובסים הבדל בין אשכנזים לספרדים ולאשכנזים חסידים? אשמח לקבל תשובות עד כניסת שבת או במוצאי שבת כי ביום שני ראש חודש
תשובה: 1. זו ההלכה. (שולחן ערוך אורח חיים, תקנא, ג) 2. אפשר ללבוש בגד לזמן קצר (כחצי שעה) לפני ראש חודש אב ואז יהיה מותר ללבוש אותו בתשעת הימים. כך תוכל "להכין" בגדים לכל הימים. 3. הספרדים נוהגים בכל זה רק בשבוע שחל בו.
שאלה: צורת גלילת תפילין: ראיתי שצריך בגלילת התפילין שקשר ה"דלת" תיהיה מעל התיתורא כי זה יותר קדוש ומנהג משפחתי לגלול שהקשר יהיה מתחת לתיתורא, מה עלי לעשות?
תשובה: אכן יש נוהגים כך, אך הרוב נוהג להניח את הקשר מתחת לתיתורא. הרשות בידך לעשות מה שלבך חפץ.
שאלה: קניית בגדים חדשים בבין המצרים: שאלה עבור מישהי ששואלת אם אפשר לקנות בגד חדש בבין המצרים (היא לא נוהגת לברך "שהחיינו" על בגדים חדשים באופן כללי), והיא מתכוונת ללבוש אותו אחרי תשעה באב, זה מותר?
תשובה: כן. אולם ממחר, ראש חודש אב, גם מזה ראוי להימנע אם אין צורך מיוחד.
שאלה: פעולות רפואיות בתשעת הימים: ברצוני לשאול: 1) האם מותר ב-9 הימים לעשות התעמלות בבית שלי, עם מורה להתמלות, ללא מוזיקה? 2) נקבע לי תור לרופא מנתח ב-9 הימים, זה לא דחוף, אך לוקח זמן לקבל תור. האם מותר לי לבקר אצל הרופא או רצוי לדחות את הביקור? ושבוע טוב
תשובה: 1. מותר. 2. מותר.
שאלה: התלבשות בחדר שינה: כבוד הרב האם ניתן להתלבש בחדר שינה שיש בו מזוזה? ספרי קודש? תמונות של רבנים? אם ביכולתך הבא גם מקורות בהלכה.
תשובה: למעשה מותר להתלבש בחדר שיש בו מזוזה ספרי קודש ותמונות של רבנים.  הנך יכול לעיין בילקוט יוסף חלק א עמודים רז והלאה וגם בקיצור שולחן ערוך של הילקוט יוסף- מקורות נוספים להלן  פרוט ומקורות: אין לעשות פעולות המוגדרות כבזויות לפני תפילין ומזוזות וכן לפני ספרי קודש (ובפניהם החומרא פחותה). פעולות מבוזות נחשבות כעשיית צרכים, חיבור בין איש לאישה וכד' (עי' רמ"א או"ח שטו א  שו"ע או"ח רמ). התלבשות אינה בהכרח פעולה המוגדרת כבזויה. אולם מצאנו שיש להיזהר שלא תתגלה הערווה מול ספרי קודש (עיין מ"ב מה ה  עה יט) וכן מצאנו שיש להיזהר שלא לגלות את ערוות התינוקות מול נרות השבת משום ביזוי מצוה. (רמ"א או"ח סוף סימן רע"ה) ויש שלמדו מכאן שגם בפני ספרי קודש אין לגלות את ערוות התינוקות. (שו"ע הרב שם) לכן למעשה, עיקר הבעיה היא בגילוי מקום הערווה ממש אולם בהתלבשות של בגדים עליונים כשהערווה אינה מתגלה אין בעיה. הפוסקים דנו לגבי הושבת ילדים על סיר לילה מול ספרי קודש (כפי שהיה נהוג עד לא מכבר) ומסקנתם שאין לעשות כן באופן קבוע במקום שמונחים בו ספרי קודש בקביעות. אולם אם במקרה מונח ספר קודש או שבאופן חד פעמי הושיבו ילד לעשות צרכים במקום שבקביעות יש בו ספרי קודש מותר. (הוא הדין לגבי החלפת חיתולים בפני ספרי קודש) לכן אם הינך רגיל להתלבש בחדר מסויים באופן קבוע בגילוי ערווה יש לדאוג שלא יהיו שם ספרי קודש באופן קבוע. לגבי המזוזה כיון שהיא מכוסה בשני כיסויים (כמו נייר או ניילון ועליהם בית מזוזה) אין כלל בעיה. בצרוף לכל הנ"ל הוסיפו הפוסקים שאם הספרים מונחים בארון גדול נחשבים הם כרשות בפני עצמם וכאילו הם לא באותו החדר ועוד סברות נוספות להקל ואין כאן מקום להרחיב בכל הנ"ל. עוד יש להוסיף שאדם ערום שמתלבש לכתחילה יש לו לעשות כן מתחת השמיכה. ובעבר שהיו ישנים ערומים היו מורידים את הבגדים מתחת לשמיכה בשוכבם לישון ובקומם היו לובשים הבגדים מתחת לשמיכה וזה משום צניעות כלפי רבונו של עולם שמלוא כל הארץ כבודו, ולענין זה אין כל קשר להתלבשות כנגד ספרי קודש. כיום שלא ישנים ערומים אפשר להתלבש בצורה רגילה אא"כ מתגלת הערווה וכנ"ל. (עיין שו"ע או"ח ב ובמג"א ומ"ב א ולהרחבה עיין אגרות משה יו"ד ג סח אות ד)
שאלה: שכירת דירה בחו"ל: משפחתי מתגוררת בחו"ל מזה שנים רבות. הבית האחרון בו הם מתגוררים היה ריק במשך שנים רבות. בתקופה האחרונה הם חווים קשיים שונים (בריאות,פרנסה). שאלתי היא האם יש קשר לכך שהבית היה ריק שנים רבות לפני שהם שכרו את הדירה? ברצוני לציין שמדובר במשפחה השומרת תורה ומצוות. בבית מזוזות כמובן. ב מראש.
תשובה: לא נראה שיש קשר בין המצב של המשפחה לבין הבית. ומכל מקום אם יש תחושה כזו יתכן ששינוי מקום יהיה לטובה.
שאלה: שטיפת רצפה בצהרי ט  באב: נהוג במשפחתנו (מוצאנו מטוניס) בתשעה באב בצהרים-אחה"צ, לשטוף את הרצפה, ובדורות קודמים נהגו ממש לעשות "פסח"- כולל תריסים, חלונות, כמו שנוהגים אצלנו בסוף ימי אבלות. ההסבר שאני יודעת עליו הוא להוציא את האבלות, ואולי גם לקדם פני המשיח שצריך לבוא. שאלתי היא מכיוון שידוע שעד י באב בצהרים עדיין נוהגים חלק מנהגי האבלות, האם נכון המנהג והאם אפשר להמשיך בו? (שמעתי ש"אין מביאים ראיה מן הסבתא", ואולי יש מקום לברר אם נכון המנהג.) אשמח לתשובתכם במהרה! ושנזכה בעז"ה עוד השנה שיהפוך ט באב ליום שמחה!
תשובה: אפשר להמשיך במנהג שטיפת הבית ואין בזה משום הוצאת האבילות, רק חיזוק האמונה בביאת המשיח.
שאלה: תאריך בר מצווה: יש לי ילד שנולד בתאריך לועזי 14.04.1999 כ"ח בניסן. הייתי מעונין לדעת מתי העליה לתורה בשני וחמישי? איזו פרשה? ושבת חתן מתי?
תשובה: כ"ח בניסן תשע"ב יהיה ביום שישי ערב פרשת תזריע-מצורע. זוהי גם שבת הבר מצווה ואז הוא יעלה לתורה. לפני הבר מצווה לא עולים לתורה בשני וחמישי, ולכן העליה הראשונה שלו תהיה בשבת. יש חלק מהספרדים שנוהגים לעלות לתורה קצת לפני הבר מצווה אם זה יום בו הוא מתחיל להניח את התפילין.
שאלה: צום ט  באב לחולה במעיים: לכבוד הרב, אני סובל כרוני מקרוהן (דלקות במעיים), וכרגע אני בהתקף (כלומר שלשולים וכאבים עזים). לשם טיפול במחלה בכלל ובהתקף בפרט, אני נוטל תדיר כדורים פעמיים ביום, וכן אם אני לא אוכל מספר שעות מאוד כואב לי, עד כדי נפילה למשכב. האם אני חייב בצום ט באב? וצום קל.
תשובה: מה עמדת הרופא?
שאלה: מעשר מקיצבת נכות לאדם שעובד: א. זה מספר שנים שאני מקבל קיצבת נכות וכפי שקראתי בתשובה באתרכם, אין צורך לתרום מהקיצבה מכיוון שזוהי קיצבת קיום. לאחרונה התחלתי לעבוד בנוסף (החוק כיום מאפשר זאת) ואני תורם למעשר מהמשכורת. האם כרגע אני צריך לתת מעשר גם מהקיצבת נכות? ב. במקום עבודתי אני מקבל תלוש בשווי כמה שקלים עבור ארוחה במקום העבודה. האם מסכום זה גם צריך לתת מעשר?
תשובה: א. אם הכסף מספיק לך לצורכי החיים, יש להפריש גם מהקצבה. הקיצבה היא ככל הכנסה מבחינה זו. ב. לא, זה לא רווח אלא החזר הוצאות על הארוחה.
שאלה: פסל של ציפור שבור: האם מותר להשאיר בבית פסל של ציפור עם כנף שבור? הכנף שלה נשבר. כמו כן, האם מותר להשאיר בבית כד שבור?
תשובה: אין איסור בדיוקן של ציפור, בין שבור בין שלם. כד שבור לא ראוי להשאיר מסיבות בטיחות.
שאלה: לגהץ ולשלוח פרחים בתשעת הימים : כבוד הרב יש לי מספר שאות לגבי תשעת הימים: 1. האם מותר לגהץ בתשעת הימים (רק לשם סדר וארגון - לא אלבש בגדים אלו בתשעת הימים- יש גם מפות וכו ) 2. חברה שלי מתארסת היום בשעה טובה- אני רוצה לשלוח לה פרחים עציץ לשבת הקרובה - האם יש בעיה עם זה?
תשובה: 1. הגיהוץ שלנו מותר, הוא אינו הגיהוץ המזכר בפוסקים. שם הכונה לכיבוס יסודי. אולם אין ללבוש בגד מגוהץ בימים אלו אלא א"כ כבר לבשו אותו קצת לפני כן. 2. מותר.
שאלה: עמלת מכירה לטובת חברתי: חברה ביקשה ממני לקנות עבורה מוצר מסוים. כאשר מצאתי את מחיר המוצר היה באפשרותי לקנותו במכרז או בקניה מיידית. מכיוון שהמכרז היה אמור להסגר רק כמה ימים לאחר מכן. החלטתי לקנות אותו בקניה מידית כדי לא לשכוח לקנות עבורה וגם וכדי שהמוצר יגיע אליה בהקדם ואמרתי לה שהמוצר יעלה לה את הסכום המבוקש והיא ביקשה שאזמין לה (לא יידעתי אותה על אפשרות המכרז כי חשבתי שזה לא רלוונטי אם אבצע את הקניה באותו יום). מפאת כמה סיבות לא הצלחתי לקנות את המוצר באותו יום וכאשר ניגשתי לקנות אותו כמה ימים לאחר מכן ראיתי שהמכרז עומד בפני סגירה ויש באפשרותי לקנות את המוצר במחיר זול יותר ואכן קניתי אותו. האם אני צריכה לדווח לה שקניתי את המוצר במחיר נמוך יותר או שיש באפשרותי לקחת את המחיר הראשוני שאמרתי לה ולהרוויח את ההפרש
תשובה: מבלי להיכנס לשאלה האם ההפרש מגיע לך או לחברתך, שזה תלוי בהרבה פרטים שלא פורטו בשאלתך, נראה שאת צריכה לידע את חברתך שקנית את המוצר במחיר נמוך, וזאת מכמה סיבות: א. יש כאן חשש לגניבת דעת משום שחברתך חושבת שקנית בעבורה במחיר הנמוך ואף מחזיקה לך טובה על עזרתך בעוד שאת לוקחת לעצמך רווח מן הקניה. ב. יתכן שיש כאן אונאת דברים משום שחברתך חושבת שמחיר קניית החפץ גבוה ממה שהיה באמת. ואף שאין זו אונאת ממון, מכל מקום מכיוון שהיא משלמת עליו על פי מה שאמרת לה שהמוצר עלה לך ויתכן שאם היא הייתה יודעת שזה עלה פחות היא לא הייתה מוכנה לשלם יותר, נראה שיש בזה אונאת דברים (עפ"י הסמ"ע בסימן רכ"ז ס"ק נא בשם המהרש"ל). ג. יתכן שיש בזה מנהג רמאים, בדומה למה שכתב המחבר בחו"מ סי' קפ"ג ס"ב וברמ"א שם בסע' ד'. הרב ניר סיני
שאלה: שתי שאלות על כשרות פירות ושאר מאכלים: ב"ה לכבוד הרב יהודה עמיחי נר"ו. רציתי בבקשה לשאול שתי שאלות ממעלת כת"ר. א. שמעתי כי זבוב שנמצא על אוכל משאיר אחריו צואה. כמובן לא בשניה אלא בזמן יותר ארוך. לפי זה מה עושים עם אוכל שהיה עליו זבוב, האם צריך להוציא את אותו מקום שהוא היה עליו? ואם במשך זמן ארוך הזבוב טייל על האוכל, כמה פעמים, ולא ידוע איפה בדיוק, או שידוע שבהרבה מקומות באוכל וכדו, מה עושים? או שמא אין זה נכון? ב. לגבי הציפוי ששמים על התפוחים "שלאק", רציתי לשאול על איזה תפוחים מדובר, האם על הירוק ביותר, שהוא בד"כ מבריק, או על אדומים, או על כולם? האם דבר זה נמצא גם בכשרויות מהודרות? ואיך אפשר לראות לדעת אם יש ציפוי זה? אני מאד מודה לכבוד הרב שליט"א, וסליחה על האריכות. יה"ר שנזכה לראות מהרה בבניין בית המקדש במהרה בימינו אלה ממש אמן
תשובה: וברכת ד' א. זה יתכן, אולם זה יורד בשטיפה תחת מים. כמו כן, צריך לראות סימנים של הפרשות אלו, ואם לא רואים אין לחוש. ב. יש גם חומר כזה שהוא כשר ולא עשוי משאריות בע"ח, ועל כן רוב הכשרויות המהדרין מקפידות מאד שיקחו רק מהחומר הכשר שלא עשוי משאריות בע"ח. מי שמכיר יודע ויכול להרגיש בזה, אולם צריך ללמוד להכיר איזה תפוחים עברו מריחה של חומר זה. באופן כללי, היום פוחת השמוש במוצרים אלו. צום החמישי לששון ולשמחה בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: דיוק בקריאת ההפטרה: מה רמת החיוב לדייק בקריאת ההפטרה? האם היא זהה להלכות בקריאת התורה (לגבי הטעויות בהן חייבים להעיר ולחזור לקרוא בצורה נכונה, החיוב שכל הציבור ישמע את הקריאה וכו )? כידוע, העולים לקרוא את ההפטרה אינם בהכרח בעלי קריאה מנוסים, ולעיתים הם קוראים עם טעויות רבות, חלקן משנות את המשמעות וחלקן לא. האם יש מקום להגביל את הקריאה בהפטרה רק לאלו שקוראים בצורה מדוקדקת כהלכה? ומה ראוי לעשות בבעלי -שמחה, כגון חתן ובר-מצוה, ולהבדיל - בעל "יארצייט" המבקשים לקרוא את ההפטרה למרות שהם עלולים לקרוא עם שיבושים משמעותיים?
תשובה: בהפטרה הנקראת מתוך ספר מודפס יכול כל אחד לתקן לעצמו בעצמו ואין צורך להחזיר את הקורא.
שאלה: אופן נטילת ידיים למי שייצא מהשירותים במהלך סעודה: ב"ה ראיתי בתשובתו של כהרה"ג לנטילת ידים אחרי שירותים בסעודה- המבוססים על שאלה מהמשנה ברורה, כי אדם שיצא להתפנות באמצע סעודה עליו ליטול ידיו אם רוצה להמשיך ולאכול לחם. השאלה היא האם עליו ליטול פעמיים ידיים, הרי ידוע שיציאה משירותים מחייבת נטילת ידיים וברכת אשר יצר ואופן נטילה זו שונה מנטילת ידיים ללחם (שלוש פעמים לסירוגין לעומת שלוש פעמים על כל יד) האם כתוצאה מכך על היוצא משירותים ליטול ידיים לברך אשר יצר ולאחר מכן ליטול ידיו שנית ולברך המוציא? בברכת התורה
תשובה: כן
שאלה: בילויים בשלושת השבועות: מה מותר לעשות בתשעת הימים? -לקנות בגד חדש (לא חובה שאחדש אותו בתשעת הימים), -ללכת לגן שעשועים או לגן חיות, -ללכת לאכול בחוץ אוכל מוכן, -לראות סרטים (בבית או בקולנוע). ואם אסור כמעט את הכל, האם אפשר בבקשה להציע הצעות של מה כן אפשר לעשות.
תשובה: 1. בגד ששמחים בו ואין צורך לקנותו דווקא בימים אלו אין לקנותו. אם מדובר בבגד פשוט שיש בו צורך מיידי אפשר לקנותו וללובשו (לא מברכים עליו שהחיינו). 2. גן חיות ומסעדות מותר והכל תלוי באווירה. 3. אין לראות סרטים אא"כ הם עוסקים בנושאים רציניים וללא מוסיקה שמחה. נראה שאת רוב ככל הסרטים שמראים בבתי הקולנוע אסור לראות משום: "לא תתורו אחרי לבבכם ואחרי עיניכם" ליצנות, ועוד. ככלל בימים אלו צריך להתמקד בעבודת ה', תיקון המידות ותפילה וציפייה לבנין בית המקדש במהרה בימינו אמן.
שאלה: פידיון הבן בתשעה באב: בשעה טובה יערך לבני פידיון בן שיערך ב ט' באב. הייתי רוצה לדעת איך לערוך את הטקס הסעודה. ברכת שחיינו, האם אומרים את הברכה? כל מידע אשמח לקבל. ובשורות טובות
תשובה: את הסעודה (יכולה להיות בשרית) יש לערוך במוצאי תשעה באב, ולברך על כוס יין ושהחיינו כרגיל בכל פדיון.
שאלה: לבישת בגדים בתשעת הימים: שנה שעברה הרב במברגר כתב משהוא על שאלת סדר לבוש בראש חודש ולא הבנתי את תשובתו. השאלה היא: סדר לבוש בגדים בר"ח.
תשובה: עכשיו כבר התחילו תשעת הימים ולכן אין ללבוש בגדים מכובסים. יש מקילים לזרוק את הבגדים על הריצפה ואז יהיה מותר ללובשם. אם אין ברירה ניתן להקל בכך. אם מישהו אחר לבש את הבגדים למשך כחצי שעה (כגון מי שאינו יודע את ההלכה), מותר לך ללובשם. לספרדים דין זה מתחיל רק ממוצאי שבת. עד אז, ניתן "להכין" בגדים לתשעת הימים או לשבוע שחל בו על ידי שלובשים אותם כחצי שעה לפני ימי האיסור.
שאלה: קניית נגן מוזיקה בתשעת הימים: האם מותר לקנות נגן מוזיקה בתשעת הימים? כמובן ששמיעת המוזיקה בו לא תהיה בתוך תשעת הימים אלא רק הקניה.
תשובה: יש למעט בקניה ומכירה ולכן עדיף לדחות את הקניה לאחר תשעת הימים.
שאלה: הבן נפגש עם מישהי לא לרוחנו: אני מבקש לקבל עצה ביחס לבן שלי. הוא יוצא עם בחורה שאנו ההורים לא מעוניינים בה בגלל צניעות ועוד. האם יש איזה פסוק בתורה שאני יכול להיעזר בו?
תשובה: זוהי שאלה מאוד מורכבת, תלוי מי הבן, מי האבא. ככלל, זה בידי הבן ולא בידי האבא, ואבא לא יכול לקבוע לבן עם מי להתחתן. אפשר לרמוז לה שהנורמות בבית הם שונות, ולנסות לייעץ לו, אבל עדיין, ההחלטה היא בידי הבן.
שאלה: ספיגת מים והכנת משקה חם בשבת: כמה שאלות על שבת (לפי מנהג הספרדים) 1.האם מותר לשטוף ידיים עם סבון בשבת? 2.האם מותר לספוג מים בשבת? 3.האם מותר להכין תה בשבת?ואם כן כיצד? 4.האם מותר להכין קפה בשבת?ואם כן כיצד?
תשובה: א. עם סבון נוזלי מותר. סבון מוצק לדעת הרב עובדיה גם כן מותר. ב. לספוג ללא סיבה אסור. אם נשפכו מים אפשר לגרוף החוצה, אם נשפכו על המפה אפשר להניח מגבת וכד' ולהיזהר לא לסוחטה, ועדיף להניח נייר. ג. תה ע"י תיון: שופכים מים מהמיחם לכוס, מהכוס לכוס נוספת ובה מניחים את התיון. ויש מחמירים לא להשתמש בתיון. תה ע"י תמצית: מכינים תמצית ע"י תיונים לפני שבת, ובשבת שופכים מים מהמיחם לכוס ולתוכה יוצקים את התמצית. ד. קפה שחור: יש מקילים (לספרדים) להכין כמו ביום חול כלומר אבקה בכוס ועליה לשפוך מים. ויש אומרים שיש לתת את האבקה בכוס רק אחרי שניתנו בה מים, ויש אומרים (לאשכנזים ויש מחמירים גם לספרדים) לשפוך מים לכוס, מהכוס לכוס נוספת ולתוכה לתת את האבקה. קפה נמס: לשפוך מים לתוך כוס ולתוכה לתת את האבקה.
שאלה: דגים וחלב לספרדים: הבנתי שלספרדים אסור לאכול דג עם חלב אז רציתי לשאול כמה דברים 1 האם צריך גם לשמור בכלים כמו ששומרים בשר וחלב 2 כמה זמן המתנה צריך בין דג לחלב 3 אם אני מכין בתנור דג ולפני הכנתי חלב האם צריך להכשיר את התנור כמו שעושים בין חלב לבשר 4 דג לפני שמכינים אותו האם צריך להכשיר אותו
תשובה: הספרדים נוהגים לא לאכול יחד חלב או גבינה עם דגים, יש מקילים בחמאה ודגים. ההרחקה הנצרכת היא כמו בין דגים לבשר כלומר:החלפת הכלים, רחיצת הידים, שתיה קלה ואכילה מועטת לנקות את הפה. יש מקילים ברחיצה כיון שהיום אוכלים בעזרת סכו"ם. אין צורך בהמתנה בין חלב לדגים ורק אסור לאוכלם יחד. אין צורך בכלים מיוחדים לדגים מספיק שהכלים יהיו נקיים. דג כשר לא צריך שחיטה או הכשרה.  הכשרות צריכה גם לוודא שאין בו תולעים   ב"י יו"ד פז ופ"ת שם  שו"ע או"ח קעג ב  יו"ד קטז ג  כה"ח או"ח קעג ג  יחוו"ד ו מח
שאלה: מה עושים עם פירות ערלה: יש לי עץ תאנים שעדיין נחשב ערלה והוא הוציא פירות רבים. קטפנו את הפירות בשביל למנוע מהעץ להשקיע כוחות בפירות שאין לנו תועלת בהם. מה צריך לעשות בפירות? האם צריך לשרוף אותם?
תשובה: וברכת ד' כיוון שאי אפשר לשרוף פירות, אפשר לקבור אותם או להניח אותם במקום שלא יגיעו לבני אדם. צום החמישי לששון ולשמחה בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: בשר בברית בראש חודש אב: האם מותר לאשכנזי לאכול בשר בברית בראש חודש אב? (של ספרדים)
תשובה: רק לפי הנוהג המוזכר בקשו"ע.
שאלה: חלוקת פרקי התנ"ך: למה אנו לומדים היום תנ"ך לפי חלוקת הפרקים הנוצרית שהבליעה בעצם חלוקה זו מסרים נוצריים? וגם אם זה נוח יותר, הרי זה קיום טומאה בתוך קודש הקודשים שלנו?
תשובה: שאלה נכונה. איני יודע איך נתגלגל הדבר במשך הדורות שקבלו את החלוקה לפרקים של התנ"ך שנעשתה על ידי נוצרים. אכן בימים אלו יצאה לאור הוצאה חדשה של התורה בחלוקה חדשה, לא לפי חלוקת הפרקים הנ"ל אלא חלוקה למאה וחמישים סדרים  כלומר פרשיות  על פי מקורות שלנו, כמו שכתוב במסכת מגילה שהיו מסיימים את התורה כל שלש שנים, ויהי רצון שתתקבל ההוצאה הזו בציבור. (אגב בהוצאת קורן נמצאת חלוקה זו  בצד השמאלי של העמוד  בנוסף לחלוקה לפרקים אך לא בוטלה החלוקה הנוצרית.) ההוצאה נקראת "שיבה לבצרון".
שאלה: צלב בולט או שטוח: האם יש לגבי צלב את החילוק בין צורה בולטת לשקועה או שטוחה, כמו שיש לגבי דברים אחרים?
תשובה: לא.
שאלה: אמירה כפולה בקדיש וישיבה בברכת התפילין: יש לי שתי שאלות בנוגע לספרדים א. בקדיש ב"יהא שלמא.ונחמה,ושיזבא.והצלה" לפי מה שראיתי ברינת ישראל(ששם יש תרגום של הקדיש) ששיזבא זה אומר הצלה, אם כן למה אומרים פעמיים "הצלה"? ב. אני זוכר ששמעתי נראה לי שילקוט יוסף אומר שאת הברכות של המצוות צריך לעשות מועמד, אם כן איך הספרדים מסתדרים אם זה שהם מברכים על התפילין בישיבה והרי זה ברכה של מצווה?
תשובה: א. התרגום המדוייק של שיזבא הוא פדיון ולא הצלה. ב. רק במצווות מסויימות שנלמדות ממצוות ספירת העומר יש לברך בעמידה, שאר המצוות שמברכים בעמידה זהו רק ממנהג, ומצוות שמקיימים בפועל בישיבה אפשר לכתחילה לברך עליהם בישיבה כמו תפילין של יד, אכילת מצה, אכילת מרור, קידוש לחלק מהעדות ועוד.
שאלה: בניית כלוב לחיות בחודש אב: האם מותר לבנות כלוב לחיות מחמד השוהים בכלוב קטן,בבין המצרים ומר"ח אב? האם קניית חיות מחמד מותרת בימים אלה?
תשובה: לבנות מותר, לקנות לא.
שאלה: החלפת מתנה בתשעת הימים: קניתי לאשתי מתנה בשווי כ 40 ש"ח בשלושת השבועות, אשתי רוצה להחליף את המתנה בחנות, כעת תשעת הימים ואם נמתין עד תשעת הימים מן הסתם בעלי החנות לא יסכימו להחליף. א. האם היה מותר לי לקנות מתנה לאשתי בשלושת השבועות? (בשווי כ 40 ש"ח) ב. האם מותר לאשתי להחליף את המתנה בתשעת הימים משום דבר האבד?
תשובה: : א. אם מדובר על דבר שלא מברכים עליו שהחיינו אפשר לקנות. ב. ניתן להחליף את המתנה.
שאלה: התקנת מזגן במקום עבודתי: אני עובד במשרד, עקב החום הרב בעל הבית התקין מזגן היום (ר"ח אב) בחדר העבודה שלי ע"מ לשפר את הריכוז. האם מותר לי להשתמש במזגן החדש או שעלי להמשיך להשתמש רק במאוורר עד לאחר תשעה באב?
תשובה: מותר לך להשתמש במזגן. ובמיוחד שיש כאן תועלת בעבודה.
שאלה: בישול דבר חריף: 1. בצל שנחתך בסכין חלבי, האם מותר לאוכלו בכלים בשריים (ללא בשר)? 2. חתכתי בצל בקרש וסכין פרווה. הכנסתי אותו לסיר בשרי, ובישלתי אותו עם עוד הרבה ירקות. האם צריך להתייחס לתבשיל כחריף? והאם יש הבדל אם הסיר בן-יומו או לא בן-יומו? 3. חיממתי במקרוגל חלבי מאכל פרווה עם בצל שטוגן בושל במחבת בשרית. האם זה מותר? אם לא, מה דין המקרוגל?
תשובה: 1. קןדם כל, סכין חלבי נחשב חלבי רק אם חתכו בו דבר חלבי רותח, וכן להפך בבשרי. אם לא, זה לא נחשב חלבי או בשרי. לעניין השאלה, אם אוכלים את הבצל הזה לא כשהוא חם - אין בעיה. 2. אם בישלו בסיר בשר באותו יום וזה נתן טעם בתבשיל, התבשיל נעשה בשרי. ואם לא, לא. אין משמעות לעובדה שהיה שם בצל. 3. אם הבצל טוגן בשמן אין שום בעיה, כי השמן פוגם בחריפות. בכל מקרה המיקרוגל לא נאסר.
שאלה: שימוש במים ממזגן: האם מותר להשתמש ביום חול לגיהוץ במים שהופקו ממזגן שפעל בשבת ע"י שעון שבת?
תשובה: מותר. השימוש במים בשבת עצמה הוא בעייתי ונתון במחלוקת האם יש כאן איסור מוקצה משום נולד ולכן כשאין צורך מיוחד יש להניח את הכלי שמקבל את המים לפני השבת (משום ביטול כלי מהיכנו) ואין לטלטל בשבת את הכלי שאליו מטפטפים המים.
שאלה: צדקה לשאינו מצמצם: אצטט תחילה שאלתי הקודמת ותשובת הרב: שאלה: ראיתי שהרב כתב באתר בעניין נתינת צדקה ש"נראה שהיום, שרמת החיים גבוהה, יתכן שגם אם בדבר אחד אדם עני מחליט שלא לצמצם ראוי לתת לו. הצורך לפעמים להרחבת החיים נחשב כצורך. לכן לא נראה לי לדקדק בצדקה בענין זה." שאלתי- האם גם מותר למקבל הצדקה לקבל באופן זה, זאת אומרת, אדם שחסר לו לחוגים לילדים שלו, למשל, מותר יהיה לו לקבל מעמותת חסד מוצרי מזון, למשל, כדי שיוכל לשלוח ילדיו לחוגים כי הוא מרחם ורוצה להעניק לילדים כמו שכולם מקבלים? (כל זה כמשל) וכמו כן, עד היכן מותר? (מזגן כי חם מאד, רכב כי זה דיי הכרחי באזור מגוריי, וכו ) ז א מה זה "בדבר אחד"?
תשובה: : אין הגדרה מוחלטת בענין. אם מדובר על כך שאדם אין לו נכסים מיותרים והצרכים הנורמאליים הם לא בהישג ידו ניתן לתת לו צדקה. צרכים נורמאליים זה לפי מה שרגילים בני אדם ברמת החיים שלו לצרוך. אם נמצא במקום שבו חצי מהאנשים לא שולחים לחוגים נראה לי שלא נקרא כצורך בסיסי. אולם אם הרוב שולחים אזי יכול להיכלל בצרכים הרגילים. כך גם לגבי מזגן אם רוב האנשים ברמת האדם יש להם מזגן מוגדר כצורך בסיסי. אולם מכיון שאין כאן גדרים מוחלטים אם יש דבר שיש בו צורך חריג כגון אם סובלים מחום וכד  מותר גם אז לקבל צדקה. ולשאלתי- הרב הקדים וכתב "אם מדובר על כך שאדם אין לו נכסים מיותרים" וכו. אם כן, ברשותי חסכון קטן אחרון - קופת גמל ובה כ30 אלף ש ח. אך מנגד יש לי חוב משכנתא (כ250 אלף ש ח לעוד כ25 שנה). בשנים האחרונות שחררתי שוב שוב מהחסכונות לצרכי מחייה אלא שלאחרונה החלטתי "לא לגעת יותר בחסכונות כי אדם חייב משהוא בצד ", ובפרט עם המשכנתא. האם אני נחשב אדם שאין לו נכסים מיותרים לעניין קבלת צדקה או רק כשאגמור כל הקופת גמל אחשב ככזה? תשובה: אם אתה משאיר את קופת הגמל לצורך הוצאות מיוחדות, כגון: חתונת ילדים וכד', ולא לצורך סתם הנאות חיים אזי אין מניעה לקבל צדקה.
שאלה: דין גר ישמעאלי כגר מצרי?: נניח שבא גר להתגייר ואנו יודעים בוודאות שהוא צאצא ישיר של ישמעאל, האם יהיה אסור לילדיו לבוא בקהל עד 3 דורות כדין מצרי? שהרי מצינו שישמעאל הוא בן האמה ולכן ומתייחס אחר אימו המצריה, מה גם שח אמרו בפירוש שאינו נחשב לבנו של אברהם? והאם יש נ"מ למוסלמי בימינו שרוצה להתגייר?
תשובה: אין היום מצרי וישמעאלי.
שאלה: שינוי שם: רציתי לדעת כמה דברים על שינוי שם נולדתי עם השם מורן ומגיל מאוד מאוד צעיר לא אהבתי אותו. כשהגעתי לגיל בגרות שיניתי אותו למור. (לא כדת אלא רק בת"ז). בבית עדיין קוראים לי מורן, ואילו בחוץ שמי הוא מור. לאחרונה נודע לי שזה דבר מאוד לא טוב- עצם העובדה שהורדתי אות, וגם שקוראים לי ב-2 שמות. איך אני יכולה לדעת איזה שם מתאים לי? מורן? מור? אולי שם אחר? במידה ואלך לרב, האם יכול להיות מצב שהוא יתן לי שם שלא מוצא חן בעיניי? אשמח מאוד לתשובה והמשך שבוע נעים
תשובה: אם את מחליטה על השם מור הוא עדיף בהרבה על מורן. מור הוא אחד מהבשמים הטובים שהיו בקטורת וסגולתם לעצור כל מיני מגפות וצרות ולהפוך קללה לברכה. כדאי להגיע בשבת לבית כנסת בזמן קריאת התורה ולבקש שיברכו אותך בשם מור, ומכאן ואילך תבקשי גם בבית לקרוא בשם מור. ואין צורך לשאול שום רב על שם זה בפרט שחברותייך כבר משתמשות בו.
שאלה: שימוש בערסל בשבת: האם מותר להשתמש בערסל המחובר בצידו האחד לעץ בשבת?
תשובה: אם הערסל מחובר ישירות לעץ, זה בעיה. אך אם יש קורת עץ או משהו כזה שמחובר לעץ והערסל מחובר לקורה, מותר.
שאלה: בריכת ילדים בתשעת הימים: האם אפשר לעשות בריכת ילדים ביתית לילדים בני 6, 2 היום? והשבוע? (תשעת הימים)? יש לציין שאנו ספרדים.
תשובה: בשבוע שחל בו תשעה באב אין להקל לילד בן שש אלא לבן שנתיים.
שאלה: הידברות עם זרמים אחרים ביהדות: הקשבתי לדיון שנערך בהשתתפות רב אורתודוקסי רב קונסרבטיבי ורביי רפורמי באתר של ישיבה יוניברסיטי. שמחתי לגלות שיש מגע והידברות בין שלושת הזרמים ביהדות אמריקה. אני רואה בבני הקהילות הלא אורתודוקסיות אחים שלי וחושב שראוי לדרוש בטובתם. ואני שואל: ומה איתנו בישראל? האם דעת התורה אצלינו היא בעד מפגשים פומביים עם נציגי זרמים אחרים או שמא העמדה היא שכל עוד שאין סיכוי להחזירם בתשובה אז חבל על הזמן ורצוי להמנע מלדבר איתם?
תשובה: השאלה היא מהי מטרת המפגש. בחוץ לארץ יכול להיות שישנה חשיבות במפגש כזה כדי לשמור על אחדות, לאחד את כל היהודים שייכים לעם ישראל, אבל בארץ, בשביל מה לקיים כזה מפגש? אם מפגש כזה מראה שאנחנו נותנים להם לגיטימצה- לזה אין אין שום מקום. שאלו פעם את הרב הרצוג, למה להתנגד לרפורמים, הרי יש הרבה זרמים ביהדות, אז גם הרפורמים הם זרם ביהדות! וענה הרב הרצוג, שכל הזרמים הם בתוך היהדות והרפורמים הם נגד היהדות. בתוך היהדות כולם מודים בשלוש עשרה עיקרים ובכך שאנחנו מחוייבים לפסיקת הגמרא, יכול להיות ויכוח כמו מי נפסק, אבל כולם מסכימים לעיקרון הזה. הרפורמים בכלל לא מסכימים לזה, והם טוענים שהתורה לא נצחית, והיא צריכה להשתנות לפי התקופה! לכן, מכיוון שאנחנו חולקים עליהם בצורה עקרונית, לא שייך ליצור איתם הידברות. לצורך מסויים, לא להזיק אחד לשני וכדומה אולי יש לזה מקום, אבל לא סתם.
שאלה: שחיה לספרדים בתשעת הימים: האם מותר לספרדים לשחות בבריכה ביתית(מתקפלת בתום השימוש) בתשעת הימים?
תשובה: אין להקל בתשעת הימים.
שאלה: לימוד גמרא בישיבת הסדר: אי"ה ירצה ה בשנה הקרובה אני מתחיל את לימודי בישיבת הסדר וברצוני להתייעץ איזה גמרות לקחת איתי. מסכת מועד אני כנראה ילמד לימוד עצמי או בחברותא לקראת חגים ולכן הייתי רוצה המלצה על גמרות העוסקות ביום-יום עם נושאים הקשורים לבין אדם לחברו. אשמח לקבל המלצות או חלוקה של מסכתות לפי נושאים זה יעזור לי מאוד בבחירה שלי ובהמשך דרכי בישיבה. מראש,
תשובה: כדאי מאד ללמוד רי הישיבה. בכל אופן, בלימוד מעבר לסדרים כדאי ללמוד במסכת ברכות בפרקים על קריאת שמע ועל תפלה. לאחר מכן ניתן ללמוד במסכת קידושין מדף כט א במצוות לימוד תורה וכיבוד אב ואם.
שאלה: דירוג מרצים: באתר של אגודת הסטודנטים יש פינה של דירוג מרצים. הפינה נודעה שסטודנטים יקראו על המרצים לפני שהם בוחרים לאיזה קורסים הם נרשמים, וגם סטודנטים שסיימו קורס עם מרצה מסוים- יכולו להיכנס ולכתוב איך הוא היה, איכות ההוראה, אם הוא ענה לשאלות התלמידים, אם הוא נותן עבודות קשות או קלות, איך המבחנים וכו. האם מותר להשתתף בזה או שזה לשון הרע? (לי אישית זה מאוד עוזר להיכנס וככה לבחור קורסים)
תשובה: אם אתה מבליט את הצד החיובי, אין בזה כ"כ בעיה. בדברים שליליים יש מקום לחשוש ללשה"ר.
שאלה: תיקון בגד בתשעת הימים: קניתי בגד חדש שמצריך תיקון (תפירת כפתור), האם מותר לתקנו בתשעת הימים? בכוונתי ללבוש את הבגד לאחר תשעה באב. ובשורות טובות!
תשובה: תפירת כפתור מותרת.